送仲明赴舉
作者：李流謙
朝代：宋

paragraphs: 進退士所重，視天爲鼓鉦。
採薇北山曲，濯足南澗濱。
高風豈不偉，奈何萬蒼黔。
道可濟天下，不必丘園尊。
先生一世士，抱寶三家村。
蚤日湖海興，攪鬚見霜根。
我嘗嘆洄洑，再拜願有言。
釣魚須遠去，沮洳無鯨鯤。
北風折羣木，嚴駕夙在門。
萬里著掌間，一舸氣已吞。
岷峩頼君重，努力答山靈。
造物飽閲駿，眼未見此人。
小却猶玉堂，尚堪託斯文。
賤子惜此別，贈送慙空樽。
唯有清夜夢，相逐東南奔。